У далейшым Аляксандр Піваварчык працягваў працаваць над аб’ектамі серыі “Космас”, удзельнічаў у аператыўных работах па забеспячэнні палётаў у Каардынацыйна-вылічальным цэнтры. Быў неаднаразова адзначаны падзякамі Галоўнакамандуючага Ўзброенымі сіламі СССР. Пры гэтым, самі фармулёўкі падзяк у “Працоўнай кніжцы” досыць туманныя, як і належала сакрэтным распрацоўкам: “за паспяховае выкананне даследчых работ”, “за актыўнае садзейнічанне ў выкананні спецработ”, “за якаснае выпрабаванне вырабаў.” А за фармулёўкай “за якаснае і сваечасовае выкананне задання ЦК КПСС” хаваецца падрыхтоўка палёта першай жанчыны-касманаўта В. Церашковай. За гэта Аляксандру Піваварчыку была абвешчана падзяка і выдзелена грашовая прэмія – 10 рублёў. Пры гэтым сам ён свае заслугі ацэньваў сціпла. У аўтабіяграфіі пісаў: “…я быў шараговым супрацоўнікам. Такіх, як я, працавалі дзясяткі тысяч, і кожны з іх заслугоўвае ўсялякіх пахвал…”